Byna R160 000 vir ŉ trossie druiweDie trossie Ruby Roman-druiwe wat op 7 Julie 2016 in Kanazawa, Japan tydens ŉ vrugteveiling vir R159 000 verkoop is (Foto: Kyodo-Kyodo) ŉ Vrugtehandelaar het Donderdag ŉ trossie druiwe met 30 korrels vir R159 000 gekoop by ŉ vrugteveiling in Japan. Takamaru Konishi het ongeveer R5 300 per korrel vir die druiwe betaal. Volgens The Guardian is seisoenale vrugteveilings baie gewild in Japan, waar vrugte as ŉ statussimbool beskou word. Die Ruby Roman-druiwe is in die Ishikawa-provinsie gekweek. Elke korrel is ongeveer so groot soos ŉ tafeltennisballetjie. Die druiwe moet ŉ suikerinhoud van minstens 18% hê en ongeveer 20 gram weeg om as ŉ “Ruby Roman” beskou te word. Dié trossie was deel van ŉ spesiale 14 jaar lange projek, wat deur die regering gelei is. The Guardian berig die eerste Roman Ruby-druiwe is in 2008 aan die vrugteveilingmark bekend gestel en pryse styg sedertdien. “Ek het in koue sweet uitgeslaan. Ek was so gelukkig en voel geëerd,” het Konishi aan verslaggewers gesê. “Ons sal dit in ons winkel uitstal voordat ons ons klante daarvan sal laat proe.”